CELEX: 32020D1088
Language: sk
Date: 2020-07-22 00:00:00
Title: Vykonávacie rozhodnutie Rady (EÚ) 2020/1088 z 22. júla 2020, ktorým sa mení vykonávacie rozhodnutie (EÚ) 2018/485, ktorým sa Dánsku povoľuje uplatňovať osobitné opatrenie odchyľujúce sa od článku 75 smernice 2006/112/ES o spoločnom systéme dane z pridanej hodnoty

24.7.2020   
               
               
                  SK
               
               
                  Úradný vestník Európskej únie
               
               
                  L 239/14
               
            
         VYKONÁVACIE ROZHODNUTIE RADY (EÚ) 2020/1088
         z 22. júla 2020,
         ktorým sa mení vykonávacie rozhodnutie (EÚ) 2018/485, ktorým sa Dánsku povoľuje uplatňovať osobitné opatrenie odchyľujúce sa od článku 75 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     Listom, ktorý Komisia zaevidovala 21. februára 2020, Dánsko požiadalo v súlade s článkom 395 smernice 2006/112/ES o povolenie uplatňovať osobitné opatrenie odchyľujúce sa od článku 75 uvedenej smernice, ktorým sa upravuje právo na odpočítanie dane z pridanej hodnoty (ďalej len „DPH“) na vstupe.
                  
               
                     (2)
                  
                  
                     Komisia listom z 2. apríla 2020 informovala ostatné členské štáty o žiadosti predloženej Dánskom a listom z 3. apríla 2020 oznámila Dánsku, že má všetky informácie potrebné na posúdenie žiadosti.
                  
               
                     (3)
                  
                  
                     Bez odchyľujúceho sa opatrenia dánske právne predpisy stanovujú, že ak zdaniteľná osoba na dánskych úradoch zaregistruje ľahké nákladné vozidlo s maximálnou povolenou celkovou hmotnosťou tri tony ako vozidlo používané výlučne na účely podnikania, je oprávnená odpočítať v plnej výške DPH na vstupe z obstarávacej ceny a nákladov na prevádzku vozidla. Ak sa takéto vozidlo následne používa na súkromné účely, zdaniteľná osoba stráca právo na odpočítanie DPH z obstarávacej ceny vozidla.
                  
               
                     (4)
                  
                  
                     S cieľom zmierniť dôsledky uvedeného režimu Dánsko požiadalo o povolenie uplatňovať osobitné opatrenie odchyľujúce sa od článku 75 smernice 2006/112/ES. Odchýlka bola udelená vykonávacím rozhodnutím Rady 2012/447/EÚ (2) a následne vykonávacími rozhodnutiami Rady (EÚ) 2015/992 (3) a (EÚ) 2018/485 (4). Platnosť rozhodnutia (EÚ) 2018/485 uplynie 31. decembra 2020.
                  
               
                     (5)
                  
                  
                     Zdaniteľným osobám, ktoré vozidlo zaregistrovali ako vozidlo používané výlučne na účely podnikania, by toto opatrenie umožnilo používať dané vozidlo aj na súkromné účely a základ dane z príslušnej operácie považovanej za poskytovanie služieb podľa článku 75 smernice 2006/112/ES vypočítať na základe paušálnej dennej sadzby, takže by nemuseli prísť o nárok na odpočítanie DPH z obstarávacej ceny vozidla.
                  
               
                     (6)
                  
                  
                     Uvedená zjednodušená metóda výpočtu by však mala byť obmedzená na používanie vozidla na súkromné účely najviac počas dvadsiatich dní v kalendárnom roku a paušálna sadzba DPH, ktorá sa má zaplatiť, by mala byť stanovená na 40 DKK za každý deň takého používania vozidla. Uvedenú sumu stanovila dánska vláda na základe analýzy vnútroštátnych štatistík.
                  
               
                     (7)
                  
                  
                     Cieľom tohto opatrenia, ktoré by sa malo uplatňovať na ľahké nákladné vozidlá s maximálnou povolenou celkovou hmotnosťou tri tony, je zjednodušiť povinnosti súvisiace s DPH pre zdaniteľné osoby, ktoré vozidlo zaregistrované výlučne na účely podnikania príležitostne používajú aj na súkromné účely, a tým zjednodušiť postup výberu DPH. Zdaniteľné osoby by si však naďalej mohli zvoliť možnosť zaregistrovať ľahké nákladné vozidlo ako vozidlo používané na účely podnikania aj na súkromné účely. V takomto prípade by zdaniteľné osoby stratili nárok na odpočítanie DPH z obstarávacej ceny vozidla, ale nemali by povinnosť platiť denný poplatok za prípadné použitie vozidla na súkromné účely.
                  
               
                     (8)
                  
                  
                     Povolenie opatrenia, ktorým sa zabezpečí, aby zdaniteľná osoba, ktorá vozidlo zaregistrované výlučne na účely podnikania príležitostne používa na súkromné účely, neprišla o nárok na odpočítanie DPH na vstupe z daného vozidla v plnej výške, je v súlade so všeobecnými pravidlami odpočítania dane stanovenými v smernici 2006/112/ES.
                  
               
                     (9)
                  
                  
                     Povolenie by malo byť časovo obmedzené a jeho platnosť by preto mala uplynúť 31. decembra 2023.
                  
               
                     (10)
                  
                  
                     V prípade, že Dánsko požiada o ďalšie predĺženie platnosti osobitného opatrenia na obdobie po 31. decembri 2023, malo by Komisii do 31. marca 2023 spolu so žiadosťou o predĺženie platnosti predložiť správu.
                  
               
                     (11)
                  
                  
                     Má sa za to, že odchýlka by mala len zanedbateľný účinok na celkovú sumu príjmov z DPH vybraných na stupni konečnej spotreby a nemala by žiadny nepriaznivý vplyv na vlastné zdroje Únie pochádzajúce z DPH.
                  
               
                     (12)
                  
                  
                     Vykonávacie rozhodnutie (EÚ) 2018/485 by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            V článku 3 vykonávacieho rozhodnutia (EÚ) 2018/485 sa druhý a tretí odsek nahrádzajú takto:
            
               „Uplatňuje sa od 1. januára 2018 do 31. decembra 2023.
               Prípadná žiadosť o predĺženie platnosti opatrenia stanoveného v tomto rozhodnutí sa Komisii predloží do 31. marca 2023 a pripojí sa k nej správa, ktorej súčasťou bude preskúmanie daného opatrenia.“
            
         
         
            Článok 2
            Toto rozhodnutie je určené Dánskemu kráľovstvu.
         
         
            V Bruseli 22. júla 2020
            
               
                  Za Radu
               
               
                  predseda
               
               M. ROTH
            
         
         
            (1)  Ú. v. EÚ L 347, 11.12.2006, s. 1.
         
            (2)  Vykonávacie rozhodnutie Rady 2012/447/EÚ z 24. júla 2012, ktorým sa Dánsku povoľuje zaviesť osobitné opatrenie odchyľujúce sa od článku 75 smernice Rady 2006/112/ES o spoločnom systéme dane z pridanej hodnoty (Ú. v. EÚ L 202, 28.7.2012, s. 24).
         
            (3)  Vykonávacie rozhodnutie Rady (EÚ) 2015/992 z 19. júna 2015, ktorým sa Dánsku povoľuje zaviesť osobitné opatrenie odchyľujúce sa od článku 75 smernice 2006/112/ES o spoločnom systéme dani z pridanej hodnoty (Ú. v. EÚ L 159, 25.6.2015, s. 66).
         
            (4)  Vykonávacie rozhodnutie Rady (EÚ) 2018/485 z 19. marca 2018, ktorým sa Dánsku povoľuje uplatňovať osobitné opatrenie odchyľujúce sa od článku 75 smernice 2006/112/ES o spoločnom systéme dane z pridanej hodnoty (Ú. v. EÚ L 81, 23.3.2018, s. 13).